ועדת העבודה והרווחה, כנסת 24, פרוטוקול מספר 64, 2022-01-12 08:50

אפרת רייטן: בוקר טוב, ה-12 בינואר 2022 י' בשבט תשפ"ב, השעה היא 8:50 בבוקר השכמנו קום לכבוד הקמתה של ועדת משנה נוספת של ועדת העבודה והרווחה.

אפרת רייטן: ההצעה היא להקים ועדת משנה לעניין קידום, תעסוקה וסיוע לאזרחים ותיקים ללא רשת ביטחון פנסיוני.

אפרת רייטן: כל נושא הגיל השלישי, האזרחים הוותיקים הוא נושא שהוא בליבה של הועדה הזו, היא קרובה ללבנו.

אפרת רייטן: זו אוכלוסייה שבהחלט זקוקה לחברי כנסת, לאנשים שיעשו מעשה, על מנת לסייע להם.

אפרת רייטן: בדרך כלל, הלובי שלהם הוא לא חזק מאוד, ונכון שיש את המשרד לשיוויון חברתי ויש גורמים בממשלה שעושים, כמובן, הביטוח הלאומי שהוא כמיטב יכולתו ועדיין הדרך שם כל כך כל כך גדולה.

אפרת רייטן: יש כל כך הרבה דברים שצריך ואפשר לעשות כדי לסייע להם, לאוכלוסיות שבאמת זקוקות.

אפרת רייטן: הן זקוקות למענה מהמדינה כבר, כנראה, בגיל המבוגר ככל שהם מתבגרים לא ישובו לשוק העבודה וצריך פשוט לעזור להם.

אפרת רייטן: אני לא מסוגלת יותר לראות את התמונות הקשות בתקשורת, לשמוע את האנשים הקשישים שאין להם כסף, אוכל ואין להם פשוט את הכסף לחימום, לתרופות או כל דבר אחר.

אפרת רייטן: במיוחד עכשיו, בזמן הקורונה גם התמונות, גם הפניות אלינו באופן ישיר וכללי, הולכות ומתגברות.

אפרת רייטן: אולי יותר מאוחר בדיון שאנחנו נעשה כאן עוד מעט על מיצוי זכויות הקשישים.

אפרת רייטן: אני אקריא גם כמה מהפניות הכאובות שאנחנו קיבלנו, ולכן אני מאוד שמחה שחברת הכנסת אלינה ברדץ' רצתה, הציעה ולוקחת על עצמה את ניהול של ועדת המשנה, אשר תעסוק בעניין הספציפי הזה.

אפרת רייטן: בואי נעשה הצבעה נראה אם נצליח לבחור בך ולאחר מכן באמת אולי ננסה לשמוע ממך כמה דברים.

אפרת רייטן: אז, הצעה להקמת ועדת המשנה לעניין קידום תעסוקה וסיוע לאזרחים ותיקים ללא רשת ביטחון פנסיוני, חברי הכנסת אשר בעד הקמת הוועדה שירימו יד.

אפרת רייטן: בעד - 2 נגד - אין נמנעים - אין

אפרת רייטן: אני מציעה שחברי הוועדה בוועדת המשנה שלך של אלינה ברדיץ' יאלוב תהיה היו"ר, חברי הכנסת יהיו חברת הכנסת מיכל רוזין, חבר הכנסת אוסאמה סעדי וחבר הכנסת יצחק פינדרוס.

אפרת רייטן: אז ההצעה התקבלה.

אפרת רייטן: אנחנו נקריא את הסמכויות, בבקשה.

גל כהן: אז ועדת המשנה לעניין קידום תעסוקה וסיוע לאזרחים ותיקים ללא רשת ביטחון פנסיוני, תקיים פיקוח פרלמנטרי ותערוך דיונים יזומים בנושא זה.

גל כהן: ועדת המשנה תדון בהצעות לסדר היום ובדיונים מהירים בנושא הזה שיו"ר ועדת העבודה והרווחה החליטה על העברתם לדיון בה, לאחר שעברו לוועדת העבודה והרווחה על ידי מליאת הכנסת והנשיאות.

גל כהן: ועדת המשנה תדון בהצעות חוק בנושא קידום תעסוקת אזרחים ותיקים שיועברו לוועדת המשנה על ידי יו"ר ועדת העבודה והרווחה, על מנת לדון בהם לקראת אישורם במליאת העבודה והרווחה.

אפרת רייטן: אז אושרה הקמת ועדת המשנה, ברכות אלינה היקרה, מעומק ליבי, אני רוצה להגיד לך שאני מאחלת לך בהצלחה.

אפרת רייטן: ועדות שהן כל כך כל כך חשובות, שכל סיוע וכל בקשה, ובאמת טענה שתעלה את תקבלי את מלוא הגיבוי מאיתנו.

אפרת רייטן: בכלל, אנחנו נשלב כוחות משתי הסיעות כמובן שיש הרבה ממשותף בכל העניין הזה של קידום הזכויות הסוציאליות לקשישים.

אפרת רייטן: אנחנו נאחד כוחות בעניין ואני בטוחה שאנחנו נצליח לשפר את התנאים ואת התנאים הסוציאליים של הוותיקים.

אלינה ברדץ' יאלוב: קודם כל, תודה רבה לך אפרת.

אלינה ברדץ' יאלוב: אני חייבת להודות שאני מצאתי אצלך ממש אוזן קשבת, כשבאתי עם הרעיון וראיתי איך את מודעת לדבר וגם ראיתי את זה בוועדה כמובן, ולכן באתי אלייך עם ההצעה הזו.

אלינה ברדץ' יאלוב: אני חייבת לספר שבשבילי זו סגירת מעגל.

אלינה ברדץ' יאלוב: לפני מספר שנים התראיינתי לעיתון "וסטי" מקבוצת ידיעות אחרונות, זה היה במהלך קמפיין בחירות, אני לא זוכרת איזה, שם אני אמרתי שהמטרה הראשית שלי כאשר אני מגיעה לכנסת היא לדאוג להורים שלי והם ללא רשת ביטחון פנסיוני.

אלינה ברדץ' יאלוב: אז, חשבתי שאמא שלי תקבל פנסיה של 300 שקל, מסתבר שזה היה אפילו פחות.

אלינה ברדץ' יאלוב: אבא שלי אין לו פנסיה בכלל, כי ב-2004 הוא עבר אירוע לב והוא נהיה נכה באחוזים מסוימים שלא זיכו אותו, מבחינת התקציב זה לא בדיוק עזר, ולכן זה היה נורא נורא חשוב לי.

אלינה ברדץ' יאלוב: אני חייבת להגיד שאני כבר דיברתי עם מנכ"ל ביטוח לאומי מאיר שפיגלר בנושא הזה, אני יודעת שגם כן מאוד מאוד חשוב להם הנושא, דיברתי שם איתו ועם העובדים שלו.

אלינה ברדץ' יאלוב: אני מקווה מאוד שבקרוב אנחנו נזמין אותם והם יפרסו בפנינו את התמונה הכללית.

אלינה ברדץ' יאלוב: ממה שאני יודעת, התמונה היא מאוד מאוד עגומה, במיוחד עכשיו עם כל הגלים של הקורונה שחוזרים ונשנים ואני לא בטוחה שהגל קורונה יהיה גם אחרון באמת.

אלינה ברדץ' יאלוב: לכן, גם אני מקבלת ללשכתי כל מיני פניות ולחלק אנחנו כן מצליחים לתת מענה ולחלק לא, וזה כמובן לא צריך להיות ככה, חייב להיות שלכל אחד יהיה מענה ופריסה רחבה.

אלינה ברדץ' יאלוב: בנוסף, אני חיפשתי כל מיני פתרונות כבר ואני מקווה מאוד שאני ושאר חברי ועדת המשנה יגיעו לאיזה שהוא פתרון מוסכם, וגם את, אני יודעת כמה זה חשוב לך וכמובן נשלב ידיים.

אלינה ברדץ' יאלוב: אתמול ישבתי עם שר האוצר אביגדור ליברמן אצלו במשרד וגם דיברנו על הנושא הזה, זה גם כן אחד הנושאים החשובים בשבילו.

אלינה ברדץ' יאלוב: אנחנו עכשיו בדיוק, יחד איתך, העברנו את הרפורמה של פנסיית מינימום - - -

אפרת רייטן: שהעלנו לשבעים אחוז שכר מינימום את השלמת ההכנסה.

אלינה ברדץ' יאלוב: שהעלנו לשבעים אחוז את שכר מינימום יחד איתך ועם השר.

אפרת רייטן: וניצולי השואה כמובן.

אלינה ברדץ' יאלוב: וניצולי השואה ווטרנים ועוד כל מיני נושאים, אבל גם הוא יודע שזה לא הסוף ויש עוד הרבה מה לעשות.

אלינה ברדץ' יאלוב: אז אני שוב, מודה לך על ההזדמנות ועל הירתמות שלך לנושא הספציפי הזה.

אלינה ברדץ' יאלוב: תודה.

אפרת רייטן: בהצלחה רבה.

אפרת רייטן: אני מאוד אשמח שבעקבות הדיונים שאתם תעשו, פשוט נקיים כאן דיון בעקבות הדיונים שלך ותוכלו להציג לנו את ההמלצות שלכם.

אלינה ברדץ' יאלוב: זו בדיוק המטרה.

אפרת רייטן: אחרי שתנטרו את הבעיות, את הקשיים, את החסמים ואת המקומות שבחקיקה צריך לתקן ולשפר, תביאו את זה אלינו ואנחנו נוכל באמת כיד אחת לעשות שם תיקונים.

אפרת רייטן: אנחנו יודעים, ותיכף נדבר על זה גם בדיון שמיד אנחנו נפתח, הזכויות, המענקים והגמלאות האוניברסליים בדרך כלל ממוצים במאה אחוז, המיצוי שלהם הוא מאה אחוז, וכל הקצבאות הסלקטיביות שם יש את הבעיה ושם לא מצליחים למצות אותן, יש חסמים גם בירוקרטיים וגם של חוסר ידיעה ועוד כהנה וכהנה.

אלינה ברדץ' יאלוב: ובמיוחד בציבור שלי שהוא ציבור העולים דוברי רוסית, שבחלק מהמקרים פשוט לא יודעים על הדברים.

אפרת רייטן: לא יודעים ויש בעיית שפה.

אלינה ברדץ' יאלוב: אני מקבלת פניות ללשכתי, "תספרי להם בבקשה על".

אלינה ברדץ' יאלוב: אני מרגישה לפעמים כמו מוקד תמיכה טלפוני, אבל אין מה לעשות וזה המצב כרגע, אני מקווה שנוכל לשפר את זה.

אפרת רייטן: ממש.

אפרת רייטן: אז הקבוצה של השלמת הכנסה זו הקבוצה של הקשישים שבאמת הכי זקוקים לעזרה ולתמיכה וגם בה אנחנו תיכף נעסוק.

אפרת רייטן: אבל כמובן שהם לא יחידים, אלו אנשים בלי הפנסיה, אנשים שמקבלים את קצבת הזקנה שעליה כבר דנים כל כך הרבה שנים, שהסכום שלה נמוך בצורה שערורייתית וגם ההצמדה שלה היא מזערית, לעומת השחיקה שלה בשנים האלה שעברו ולעומת השכר הממוצע במשק וכו'.

אפרת רייטן: אז יש לך באמת משימה לאומית, אני לא אומרת את זה בצחוק, זו משימה לאומית ובהצלחה רבה אלינה.

אפרת רייטן: אז קמה הוועדה, ועדת המשנה.

אפרת רייטן: אנחנו נסיים את הדיון הזה ובעוד חמש דקות מתחילים את הדיון הבא.